CELEX: 32021R0980
Language: sk
Date: 2021-06-17 00:00:00
Title: Vykonávacie nariadenie Komisie (EÚ) 2021/980 zo 17. júna 2021, ktorým sa mení vykonávacie nariadenie (EÚ) 2019/661, pokiaľ ide o požiadavky na informácie na účely zápisu kvót na uvádzanie fluórovaných uhľovodíkov na trh do elektronického registra (Text s významom pre EHP)

18.6.2021   
               
               
                  SK
               
               
                  Úradný vestník Európskej únie
               
               
                  L 216/133
               
            
         VYKONÁVACIE NARIADENIE KOMISIE (EÚ) 2021/980
         zo 17. júna 2021,
         ktorým sa mení vykonávacie nariadenie (EÚ) 2019/661, pokiaľ ide o požiadavky na informácie na účely zápisu kvót na uvádzanie fluórovaných uhľovodíkov na trh do elektronického registra
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 517/2014 zo 16. apríla 2014 o fluórovaných skleníkových plynoch, ktorým sa zrušuje nariadenie (ES) č. 842/2006 (1), a najmä na jeho článok 17 ods. 2,
         keďže:
         
                     (1)
                  
                  
                     Vo vykonávacom nariadení Komisie (EÚ) 2019/661 (2) sa stanovujú požiadavky na podniky, ktoré sa musia povinne zaregistrovať do registra zriadeného v súlade s článkom 17 ods. 1 nariadenia (EÚ) č. 517/2014.
                  
               
                     (2)
                  
                  
                     Podľa vykonávacieho nariadenia (EÚ) 2019/661 musia podniky so sídlom v Únii poskytnúť Komisii v prípade potreby svoje číslo registrácie a identifikácie hospodárskych subjektov (EORI) na účely zápisu do registra. Podniky so sídlom mimo Únie, ktoré poverili jediného zástupcu v zmysle článku 16 ods. 5 nariadenia (EÚ) č. 517/2014, musia uvedené informácie poskytnúť len v súvislosti s ich jediným zástupcom. Jediný zástupca môže byť ako taký splnomocnený viac ako jedným podnikom so sídlom mimo Únie. Číslo EORI takéhoto jediného zástupcu nemusí preto nevyhnutne zodpovedať jednému podniku so sídlom mimo Únie.
                  
               
                     (3)
                  
                  
                     V súlade s článkom 17 ods. 4 nariadenia (EÚ) č. 517/2014 je register na informačné účely dostupný príslušným vnútroštátnym orgánom vrátane colných orgánov.
                  
               
                     (4)
                  
                  
                     Pri presadzovaní obmedzení a zákazov uvádzania na trh stanovených v nariadení (EÚ) č. 517/2014 musia mať colné orgány možnosť identifikovať podniky uvádzajúce fluórované uhľovodíky na trh v súlade s uvedeným nariadením prostredníctvom ich čísel EORI. Môžu sa tým takisto uľahčiť najmä kontroly, ktoré colné orgány vykonávajú s použitím digitálnych nástrojov. Identifikáciu dotknutého podniku možno dosiahnuť, pokiaľ je číslo EORI uvedeného podniku k dispozícii v registri. Preto je potrebné vyžadovať od podnikov so sídlom mimo Únie, ktoré splnomocnili jediného zástupcu, aby poskytli svoje vlastné číslo EORI. Požiadavka, aby tieto podniky poskytli číslo EORI svojho jediného zástupcu, by sa mala vypustiť, pretože je nadbytočná.
                  
               
                     (5)
                  
                  
                     Vykonávacie nariadenie (EÚ) 2019/661 by sa preto malo zodpovedajúcim spôsobom zmeniť.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom výboru zriadeného podľa článku 24 ods. 1 nariadenia (EÚ) č. 517/2014,
                  
               PRIJALA TOTO NARIADENIE:
         
            Článok 1
            Článok 3 ods. 2 vykonávacieho nariadenia (EÚ) 2019/661 sa mení takto:
            
                        1.
                     
                     
                        písmeno b) sa nahrádza takto:
                        
                                    „b)
                                 
                                 
                                    informácie uvedené v odseku 1 písm. d) a i), ale len v súvislosti s jediným zástupcom, a nie podnikom;“
                                 
                              
                  
                        2.
                     
                     
                        dopĺňa sa toto písmeno g):
                        
                                    „g)
                                 
                                 
                                    v príslušných prípadoch číslo EORI podniku.“
                                 
                              
                  
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. júna 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 150, 20.5.2014, s. 195.
         
            (2)  Vykonávacie nariadenie Komisie (EÚ) 2019/661 z 25. apríla 2019 o zabezpečení bezproblémového fungovania elektronického registra kvót na uvádzanie fluórovaných uhľovodíkov na trh (Ú. v. EÚ L 112, 26.4.2019, s. 11).